वैबमोब इन्फोर्मेशन सिस्टम के सीईओ नितिन गुप्ता को आज भी वो सडक़ हादसा नहीं भूलता जो उनकी आंखों के सामने हुआ। वे हर रोज की तरह घर से काम के लिए निकले। चंडीगढ़ में हादसों के लिए बदनाम हो चुके सैक्टर 47 और 49 की ट्रेफिक लाइट पॉइंट पर एक युवक किसी दूसरी गाड़ी से टकरा गया था। वह बुरी तरह घायल था और तड़प रह था। उसे अस्पताल ले जाया भी गया, लेकिन बचाया नहीं जा सका। इस हादसे ने नितिन गुप्ता को उस दुर्घटना के कारणों के बारे में सोचने पर मजबूर किया। उन्हें समझ आया कि वो जगह असल में एक ब्लैक स्पॉट है जहां वाहन चालक अन्य दिशाओं से आने वाले वाहनों का ठीक से अंदाजा नहीं लगा पाते। इसपर उन्होंने उस जैसे अन्य स्थानों के अलावा शहर के बीच से गुजरने वाले नेशनल हाइवे पर बीते एक साल के दौरान हुए हादसे के बारे में जानकारी लेने का प्रयास किया। आरटीआई के जरिए भी उन्होंने सड़क दुर्घटनाओं के आंकड़े जुटाने की कोशिश की, लेकिन कुछ खास सफलता हाथ नहीं लगी।